-----------------------------------------------------------------------
  9. การควบคุมภายใน

  -----------------------------------------------------------------------

คณะกรรมการบริษัทได้มอบหมายให้คณะกรรมการตรวจสอบ (Audit Committee)
รับผิดชอบกำกับดูแลให้ฝ่ายบริหารจัดให้มีระบบควบคุมภายในอย่างมีประสิทธิภาพและประสิทธิผล
มีความเหมาะสมและรัดกุมเพียงพอ
(ตามรายงานการกำกับดูแลกิจการของคณะกรรมการตรวจสอบประจำปี 2551 เอกสารแนบ 3)
โดยครอบคลุมทุกด้าน ทั้งด้านการเงิน บัญชี การปฏิบัติงาน การดำเนินการให้เป็นไปตามกฎหมาย
ข้อบังคับ ระเบียบที่เกี่ยวข้อง และการบริหารความเสี่ยง
และจัดให้มีกลไกการตรวจสอบและถ่วงดุลที่มีประสิทธิภาพเพียงพอในการปกป้องรักษาและดูแลเงินทุนของผู้ถือหุ้นและสินทรัพย์ของบริษัทอยู่เสมอ
จัดให้มีระเบียบการปฎิบัติงานของผู้บริหารและพนักงาน อย่างเป็นลายลักษณ์อักษร
และกำหนดลำดับขั้นของอำนาจอนุมัติของผู้บริหาร โดยมีฝ่ายตรวจสอบภายในทำหน้าที่ตรวจสอบ
สอบทานและติดตามผลระบบการปฏิบัติงานของทุกระบบงานให้เป็นไปตามแผนงานตรวจสอบภายในประจำปีที่คณะกรรมการตรวจสอบได้อนุมัติ
โดยคณะกรรมการบริษัทได้รับทราบรายงานของคณะกรรมการตรวจสอบที่ได้สอบทานและรับทราบผลการปฏิบัติงานของฝ่ายตรวจสอบภายใน
และการแก้ไขปรับปรุงการปฎิบัติงานของหน่วยงานต่างๆ
เพื่อให้ระบบควบคุมภายในมีประสิทธิผลยิ่งขึ้น โดยคณะกรรมการตรวจสอบและคณะกรรมการบริษัท
จะประเมินประสิทธิภาพและความเพียงพอของการควบคุมภายใน
ตามองค์ประกอบการควบคุมภายในเป็นประจำทุกสิ้นปี สำหรับปี 2551 คณะกรรมการบริษัท
ได้สรุปความเห็นเกี่ยวกับความเพียงพอและความเหมาะสมของระบบการควบคุมภายในของบริษัทในการประชุมคณะกรรมการครั้งที่
1/2552 เมื่อวันที่ 26 กุมภาพันธ์ 2552
เห็นว่าโดยรวมบริษัทและบริษัทย่อยมีระบบการควบคุมภายในที่มีประสิทธิภาพเพียงพอ
และเหมาะสมกับลักษณะของธุรกิจ และไม่พบข้อบกพร่องของระบบการควบคุมภายใน
ตามองค์ประกอบการควบคุมภายใน 5 ส่วน ที่จะมีผล กระทบอย่างเป็นสาระสำคัญต่อความเชื่อถือได้
สรุปได้ดังนี้:-

องค์กรและสภาพแวดล้อม

คณะกรรมการบริหารได้กำหนดให้มีผังโครงสร้างการบริหารองค์กรซึ่งปรับเปลี่ยนให้เหมาะสม
สอดคล้องกับสภาพธุรกิจที่เปลี่ยนแปลงเพื่อรองรับการขยายตัวทางธุรกิจ
กำหนดเป้าหมายการดำเนินธุรกิจที่ชัดเจนและวัดผลได้ กำหนดแนวทาง กลยุทธ์ แผนธุรกิจ
อำนาจหน้าที่ สายการบังคับบัญชา การรายงาน และระเบียบวิธีปฏิบัติ งานเป็นลายลักษณ์อักษร
ทั้งในธุรกรรมด้านการเงิน การจัดซื้อ และการบริหาร และสื่อสารให้พนักงานได้ทราบโดยทั่วถึง
เพื่อให้ฝ่ายบริหารสามารถดำเนินงานได้อย่างมีประสิทธิภาพ
อีกทั้งเป็นแนวทางปฏิบัติงานในทิศทางเดียวกันทั้งผู้บริหาร และพนักงาน
ซึ่งเอื้อให้ระบบการควบคุมภายในดำเนินไปได้ตามที่บริษัทมุ่งหวัง
และส่งเสริมให้พนักงานทุกคนในบริษัทตระหนักถึงความจำเป็นและประโยชน์ของระบบการควบคุมภายใน
ความโปร่งใส และตรวจสอบกลับได้

นอกจากนี้คณะกรรมการยังได้ให้ความสำคัญต่อความซื่อสัตย์สุจริต และจริยธรรมในการดำเนินธุรกิจ
โดยได้กำหนดและประกาศจรรยาบรรณธุรกิจของบริษัทเป็นลายลักษณ์อักษรตั้งแต่ปี 2546
และได้ปรับปรุงในปี 2551 เป็นฉบับที่ 3 ให้เหมาะสมและชัดเจนยิ่งขึ้น เพื่อให้กรรมการ ผู้บริหาร
และพนักงานทุกคนได้ทราบถึงมาตรฐานการปฏิบัติที่เหมาะสมถูกต้องตามกฎหมาย จริยธรรม
และคุณธรรมที่ดี โดยกำหนดเป็นข้อพึงปฏิบัติต่อผู้ถือหุ้น ต่อพนักงาน ต่อลูกค้า ต่อคู่ค้า
ต่อคู่แข่งทางการค้า และต่อสังคมส่วนรวม
รายละเอียดอยู่ภายใต้รายงานการปฎิบัติตามหลักกำกับดูแลกิจการที่ดีในรายงานนี้
ทั้งนี้เพื่อให้ผู้ถือหุ้นและกลุ่มบุคคลที่เกี่ยวข้องโดยรวมมีความเชื่อมั่นต่อ

กรรมการ ผู้บริหารและพนักงานของบริษัทในการปฏิบัติหน้าที่อย่างมืออาชีพ ด้วยความซื่อสัตย์ สุจริต
โปร่งใส เป็นธรรม ไม่แสวงหาประโยชน์ให้ตนเองโดยใช้ข้อมูลใดๆ
ขององค์กรซึ่งยังไม่ได้เปิดเผยต่อสาธารณชน ตลอดจนกำหนดมาตรการในการทำธุรกรรมใดๆ
ในลักษณะที่ไม่ก่อให้เกิดความขัดแย้งทางผลประโยชน์ต่อองค์กร
และได้มีการติดตามให้มีการปฏิบัติอย่างจริงจัง

การบริหารจัดการความเสี่ยง

คณะกรรมการบริษัท ได้จัดให้มีคณะกรรมการบริหารความเสี่ยงขึ้นในปี 2547
ประกอบด้วยผู้บริหารระดับสูงในแต่ละสายงานที่เกี่ยวข้อง โดยได้กำหนดบทบาท หน้าที่
ความรับผิดชอบไว้อย่างชัดเจน เพื่อบริหารความเสี่ยงอย่างเป็นระบบ
คลอบคลุมทุกกระบวนการทำงานที่มีความเสี่ยงที่สำคัญขององค์กร
โดยให้ความสำคัญกับปัจจัยความเสี่ยงทั้งจากภายนอกและภายใน
ซึ่งอาจมีผลกระทบต่อการดำเนินธุรกิจของบริษัทอย่างมีนัยสำคัญ ตลอดจนวิเคราะห์ ประเมิน บริหาร
จัดการ และติดตามผลอย่างเป็นกระบวนการ เพื่อหามาตรการป้องกัน ควบคุม
หรือลดความเสียหายที่เกิดจากความเสี่ยงให้อยู่ในระดับที่เหมาะสม
และรายงานผลการบริหารต่อคณะกรรมการ

นอกจากนี้ ยังมีคณะทำงานบริหารคมใมวามเสี่ยงในระดับกิจกรรมของหน่วยงานต่างๆ ประกอบด้วย
บุคลากรหลักในแต่ละสายงาน เพื่อร่วมกันจัดทำกรอบแผนงาน วัตถุประสงค์ที่ชัดเจน วัดได้ ปฏิบัติได้
สอดคล้องกับวิสัยทัศน์และพันธกิจของบริษัท
และกำหนดหลักเกณฑ์การวัดระดับของความเสี่ยงที่ยอมรับได้
และสื่อสารให้พนักงานในหน่วยงานได้ทราบและตระหนักถึงความสำคัญของการบริหารความเสี่ยง
ทั้งนี้เพื่อช่วยเพิ่มมูลค่าให้กับผู้ถือหุ้น และรักษาผลประโยชน์ของผู้ที่เกี่ยวข้องต่างๆ
โดยมีฝ่ายตรวจสอบภายในร่วมวิเคราะห์ปัจจัยเสี่ยงในแต่ละกิจกรรมของแต่ละระบบงาน
โดยได้นำแบบประเมินตามแนวทาง COSO-ERM มาประยุกต์ใช้
และมีการประเมินผลความเพียงพอของระบบการควบคุมภายในร่วมกันอย่างสม่ำเสมอ
ในรายงานการตรวจสอบภายในของฝ่ายตรวจสอบภายใน

การควบคุมการปฏิบัติงานของฝ่ายบริหาร

บริษัทได้จัดทำนโยบายและระเบียบวิธีปฏิบัติงานเป็นลายลักษณ์อักษรเพื่อให้พนักงานทุกคนมีแนวทางปฏิบัติงานให้เป็นไปในทิศทางเดียวกันทั้งในด้านการเงิน
การจัดซื้อ การขายสินค้า การควบคุมดูแลการใช้ทรัพย์สินของบริษัทให้เกิดประโยชน์
มีการแบ่งแยกหน้าที่ผู้ปฏิบัติงาน ผู้ติดตามควบคุม ประเมินผล และผู้อนุมัติ ออกจากกัน
เพื่อให้เกิดการถ่วงดุลและตรวจสอบระหว่างกันอย่างเหมาะสม
รวมทั้งการกำหนดวงเงินอำนาจอนุมัติไว้อย่างชัดเจน

นอกจากนี้บริษัทยังได้กำหนดขั้นตอนการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าว โดยจัดตั้งคณะทำงานเพื่อศึกษาข้อดี ข้อเสีย ผลกระทบ
เสนอต่อกรรมการบริหารกรรมการตรวจสอบ และกรรมการบริษัทเพื่อพิจารณา
โดยการอนุมัติธุรกรรมนั้นได้คำนึงถึงประโยชน์สูงสุดของบริษัทเป็นสำคัญ
และพิจารณาโดยถือเสมือนเป็นรายการที่กระทำกับบุคคลภายนอก (On arms’ length basis)
และได้กระทำโดยผู้ที่ไม่มีส่วนได้เสียในธุรกรรมนั้น
และติดตามให้มีการปฏิบัติตามเงื่อนไขที่ตกลงกันไว้

นอกจากฝ่ายตรวจสอบภายในจะทำหน้าที่ตรวจสอบเพื่อให้มั่นใจว่าการปฏิบัติงานหลัก
และกิจกรรมทางการเงินสำคัญของบริษัทได้ดำเนินการตามแนวทางที่กำหนดและมีประสิทธิภาพ
รวมทั้งตรวจสอบการปฏิบัติตามกฎหมายและข้อบังคับที่เกี่ยวข้องกับบริษัท (Compliance Control)
แล้ว บริษัทยังคงเน้นกระบวนการประเมินการควบคุมด้วยตนเอง (Control Self-Assessment
) อย่างต่อเนื่อง
ซึ่งทุกหน่วยงานสามารถตรวจสอบและประเมินจุดควบคุมของทุกระบบงานได้ด้วยตนเอง ได้มากขึ้น
ทั้งนี้เพื่อลดโอกาสที่จะเกิดความเสี่ยงและป้องกันการทุจริตที่อาจเกิดขึ้น

ระบบสารสนเทศ และการสื่อสารข้อมูล

ในปี 2551 บริษัทได้เปิดเผยข้อมูลของบริษัททั้งภาคภาษาไทยและภาคภาษาอังกฤษที่มีความถูกต้อง
ครบถ้วน โปร่งใส เชื่อถือได้ และทันเวลา ทั้งรายงานข้อมูลทางการเงิน และข้อมูลทั่วไป
ตลอดจนข้อมูลสำคัญที่มีผลต่อกระบวนการพิจารณาประกอบการตัดสินใจของผู้ถือหุ้น ผู้ลงทุน กรรมการ
ผู้บริหาร และผู้มีส่วนได้ส่วนเสียของบริษัท
โดยกำหนดในหนังสือนัดประชุมและเอกสารประกอบการประชุมล่วงหน้าก่อนวันประชุมทุกครั้งไม่น้อยกว่า
7-14 วัน รายงานการประชุม เอกสารทางบัญชี และเผยแพร่ข้อมูลข่าวสารต่างๆ
ในรายงานประจำปี แบบแสดงรายการข้อมูลประจำปี (แบบ 56-1) ใน Website ของบริษัท
และผ่านช่องทางและสื่อการเผยแพร่ข้อมูลต่างๆ ของตลาดหลักทรัพย์
เพื่อให้ผู้ถือหุ้นสามารถตรวจสอบความเหมาะสมในการปฏิบัติหน้าที่ของกรรมการได้
ตลอดจนมีการจัดเก็บเอกสารสำคัญต่างๆ ดังกล่าวโดยเฉพาะเอกสารทางบัญชี
และรายงานการประชุม ไว้ครบถ้วนเป็นหมวดหมู่เพื่อตรวจสอบได้

ระบบการติดตามผล

คณะกรรมการบริหารจะติดตามผลการปฏิบัติของฝ่ายบริหารอย่างสม่ำเสมอ
โดยจัดให้มีการประชุมระดับผู้บริหารของหน่วยงานในแต่ละสายงาน 1-4 ครั้งต่อเดือน
ประชุมผู้บริหารระดับสูงทุกสัปดาห์ เพื่อเปรียบเทียบผลการดำเนินงานกับเป้าหมาย
และแผนงานของทุกหน่วยงานที่ได้กำหนดไว้
เพื่อประเมินประสิทธิภาพและประสิทธิผลของการปฏิบัติงาน
และดำเนินการแก้ไขภายในระยะเวลาที่เหมาะสมและทันท่วงที โดยในปี 2551
บริษัทได้นำระบบการประเมินผลงานโดยตัวชี้วัดผลการดำเนินงาน (KPI)
มาใช้กับหน่วยงานผู้บริหารและพนักงานบางหน่วยงานอย่างต่อเนื่อง
ซึ่งสามารถวัดผลการดำเนินงานของแต่ละหน่วยงานและแต่ละคนได้อย่างเป็นรูปธรรมยิ่งขึ้น
เพื่อให้สอดรับกับวิสัยทัศน์ พันธกิจ และกลยุทธ์ทางธุรกิจที่กำหนดไว้

นอกจากนี้ยังกำหนดให้ฝ่ายตรวจสอบภายในของบริษัทมีความเป็นอิสระในการทำหน้าที่ตรวจสอบติดตามและประเมินผล
โดยกำหนดให้มีระบบการติดตามผลของแต่ละโครงการที่ได้ตรวจสอบแล้วในครั้งก่อนๆ
เข้าไว้ในแผนงานตรวจสอบประจำปีของฝ่ายตรวจสอบภายในด้วย
เพื่อให้ผู้รับตรวจได้แก้ไขตามข้อเสนอแนะ
และรายงานผลการตรวจสอบภายในตรงต่อคณะกรรมการตรวจสอบ
และหากตรวจพบข้อบกพร่องที่เป็นสาระสำคัญ ซึ่งอาจมีผลกระทบต่อชื่อเสียง
และฐานะการเงินของบริษัท อย่างมีนัยสำคัญต้องรายงานต่อคณะกรรมการตรวจสอบโดยพลัน
เพื่อพิจารณาสั่งแก้ไขภายในระยะเวลาอันสมควร